Шта је Заштитник грађана ?

Заштитник грађана и грађанки (омбудсман) је јавни службеник именован од стране законодавне власти да прима и истражује жалбе грађана против аката администрације.

Заштитник грађана/грађанки представља допунско средство контроле рада Општинске управе, јавних служби и организација чији је оснивач општина Житиште (јавних предузећа, установа и других органа и организација).До његове акције долази када је грађанин/грађанка исцрпео/ла сва правна средства за заштиту својих права, а ипак остао/ла обесправљен/а.

Његова улога је да штити грађане и грађанке од лошег рада управе и да брани и промовише права и слободе грађана/грађанки, да се стара о заштити и унапређењу људских и мањинских права и слобода.

Ако утврди пропуст, односно неправилности Заштитник грађана ће захтевати да се грешка исправи и предложити начин за то.

Заштитник грађана и грађанки (омбудсман) ради потпуно самостално и независно од било ког органа власти и јавних служби, а сви којима се у току истраге Заштитник грађана обрати дужни су да сарађују.

Заштитнику грађана могу се обратити грађани у сваком случају када сматрају да им је неко право угрожено. У случају да се ради о надлежности Заштитника грађана Републике Србије или Покрајинског омбудсмана, Заштитник грађана за територију општине Житиште ће сарађивати са истим по питању заштите права.

Заштитнику грађана се могу обратити грађани и у свим случајевима кад имају одређена питања или нејасноће у вези са остваривањем својих права у ком случају ће их Заштитник грађана упутити на који начин да своја права остваре.